**O projektu: SpaceSTEM – Svemirskim TEhnologijaMa prema inovativnom obrazovanju**

**Referentni broj: SF.2.4.06.04.0098**

**Projekt “SpaceSTEM – Svemirskim TEhnologijaMa prema inovativnom obrazovanju”** provodi se uz sufinanciranje Europske unije putem Europskog socijalnog fonda plus (ESF+) i Ureda za udruge Vlade Republike Hrvatske.

Glavni cilj projekta je promocija STEM područja (znanost, tehnologija, inženjerstvo i matematika) među djecom i mladima korištenjem suvremenih i inovativnih obrazovnih metoda. Projekt istovremeno jača kapacitete organizacija civilnog društva u suradnji s odgojno-obrazovnim institucijama, stvarajući time održiv model prijenosa znanja i suradnje između različitih sektora.

Kroz raznovrsne edukativne i promotivne aktivnosti, učenicima osnovnih škola približavaju se svemirske tehnologije, geografski informacijski sustavi (GIS) i daljinska istraživanja (DI) na zanimljiv i pristupačan način.

Jedan od ključnih elemenata projekta je razvoj i postavljanje **interaktivnih promotivnih postava** koji djeci i mladima omogućuju upoznavanje sa STEM temama kroz kombinaciju fizičkih izložbenih elemenata i digitalno-interaktivnih sadržaja.

U sklopu projekta provode se i **tematske radionice za učenike od 5. do 8. razreda osnovnih škola**, koje uključuju sadržaje vezane uz geografiju, informatiku, fiziku i ekologiju. Neke od obrađenih tema uključuju uvod u GIS tehnologije, daljinska istraživanja i klimatske promjene, svemirske misije, primjenu umjetne inteligencije u analizi podataka te održivo upravljanje prirodnim resursima.

Uz rad s djecom i mladima, projekt uključuje i **izobrazbe za stručnjake i predstavnike organizacija civilnog društva** koji sudjeluju u provedbi projektnih aktivnosti. Program izobrazbi provodi se u suradnji s akademskim i znanstvenim institucijama te pokriva teme kao što su obrada i analiza prostornih podataka, primjena svemirskih tehnologija, kartografija, prostorne analize, pristup otvorenim bazama svemirskih podataka i integracija tih podataka u lokalne razvojne projekte.

Projekt SpaceSTEM predstavlja spoj tehnologije, obrazovanja i održivog razvoja, s ciljem poticanja interesa za STEM područja i razvoja digitalnih kompetencija kod djece i mladih, kao i jačanja suradnje između civilnog društva, znanosti i obrazovanja.